**Συμπεράσματα Ημερίδας**

**«Μικρά Νησιά και Άτομα με Αναπηρία»**

**Σπέτσες, 16 Απριλίου 2016**

**Στο πλαίσιο του 8ου Πανελλήνιου Συνεδρίου Μικρών Νησιών**

Είναι κοινός τόπος ότι η γεωγραφική τοποθεσία που ζει ένα άτομο με αναπηρία είναι ένας ακόμα παράγοντας που σχετίζεται με τον κοινωνικό αποκλεισμό. Οι ευκαιρίες για τα άτομα με αναπηρία που ζουν σε νησιωτικές περιοχές είναι συχνά περισσότερο περιορισμένες από αυτών που ζουν στα μεγάλα αστικά κέντρα, καθώς οι προσφερόμενες υπηρεσίες και η ποιότητά τους διαφέρουν σε μεγάλο βαθμό.

**ΠΡΟΣΒΑΣΙΜΟΤΗΤΑ ΣΤΑ ΝΗΣΙΑ: ΚΑΛΥΤΕΡΗ ΖΩΗ, ΙΣΧΥΡΟΤΕΡΗ ΟΙΚΟΝΟΜΙΑ**

Οι κάτοικοι με αναπηρία της νησιωτικής χώρας αντιμετωπίζουν προβλήματα πρόσβασης και προσβασιμότητας σε δομές, υπηρεσίες και αγαθά όπως οι τοπικές και υπερτοπικές μεταφορές, οι δομές εκπαίδευσης και υγείας, οι πολιτιστικές, ψυχαγωγικές και αθλητικές υποδομές.

Η απουσία νησιωτικής πολιτικής προσαρμοσμένης στις ανάγκες των ατόμων με αναπηρία, δεν πλήττει μόνο τους κατοίκους με αναπηρία της νησιωτικής Ελλάδας, αλλά απωθεί ταυτόχρονα μια μεγάλη ομάδα καταναλωτών του εθνικού τουριστικού προϊόντος, τους καταναλωτές με αναπηρία (σήμερα εκτιμώνται σε 80.000.000 άτομα στην Ευρωπαϊκή Ένωση) και γενικότερα τους καταναλωτές με προβλήματα παρόμοια με τα άτομα με αναπηρία (π.χ. ηλικιωμένοι άνω των 65 ετών, οικογένειες με παιδιά σε καρότσι κ.λπ.), στερώντας έτσι την τοπική οικονομία από σημαντικά έσοδα.

Η προσβασιμότητα αποτελεί προϋπόθεση κοινωνικής συνοχής και αειφόρου ανάπτυξης. Η εφαρμογή της στα νησιά:

* Βελτιώνει την καθημερινότητα των νησιωτών και επισκεπτών με αναπηρία και τρίτης ηλικίας.
* Διασφαλίζει τις προϋποθέσεις για την αξιοποίηση όλου του ανθρώπινου δυναμικού προς ενίσχυση της τοπικής οικονομίας.
* Προσφέρει αναπτυξιακή διέξοδο (προσέγγιση νέων αγορών, ανάπτυξη καινοτόμων προϊόντων και εφαρμογών, προσβάσιμος τουρισμός κ.λπ.).

**Ο ΡΟΛΟΣ ΤΩΝ ΔΙΑΡΘΡΩΤΙΚΩΝ ΤΑΜΕΙΩΝ ΓΙΑ ΤΗΝ ΠΡΟΩΘΗΣΗ ΤΗΣ ΠΡΟΣΒΑΣΙΜΟΤΗΤΑΣ ΣΤΑ ΝΗΣΙΑ**

Η προσβασιμότητα και η μη διάκριση λόγω αναπηρίας επιβάλλεται από τους νέους κανονισμούς των ΕΔΕΤ, την ευρωπαϊκή αλλά και την εθνική νομοθεσία. Όποια δράση χρηματοδοτείται από το ΕΣΠΑ πρέπει να μην προκαλεί διάκριση σε βάρος των ατόμων με αναπηρία, η δε προσβασιμότητα πρέπει να διασφαλίζεται σε όλα τα στάδια υλοποίησης.

Επικεντρώνοντας στα «μικρά» νησιά, το ζητούμενο είναι πως θα αξιοποιηθούν οι πόροι των ΕΔΕΤ για την αντιμετώπιση της πρόκλησης *«νησιωτικότητα + αναπηρία/ προσβασιμότητα»*με στόχο την κοινωνική συνοχή και την τοπική ανάπτυξη. Τελικός στόχος κατά την αξιοποίηση των ΕΔΕΤ πρέπει να είναι η δημιουργία «αειφόρων νησιών για όλους». Η μεγάλη πρόσκληση έγκειται στο συγκερασμό της ρήτρας νησιωτικότητας με την αιρεσιμότητα αναπηρίας/ προσβασιμότητας.

**ΤΑ ΝΗΣΙΑ ΠΟΥ “ΜΑΘΑΙΝΟΥΝ”: Η ΔΙΑ ΒΙΟΥ ΕΚΠΑΙΔΕΥΣΗ ΜΕ ΔΗΜΟΚΡΑΤΙΚΟ ΚΑΙ ΠΡΟΟΔΕΥΤΙΚΟ ΠΕΡΙΕΧΟΜΕΝΟ**

Σε μια περίοδο οικονομικής, κοινωνικής και πολιτικής κρίσης, όπως αυτή που διανύει τα τελευταία χρόνια η χώρα μας, η τοπική αυτοδιοίκηση καλείται να καλύψει κενά και να αντιμετωπίσει νέες ανάγκες, με αρμοδιότητες που εκτείνονται σε ένα ευρύ φάσμα τομέων (πρόνοια, εκπαίδευση, υγεία, πολιτισμό, κ.ά.). Σε αυτό το πλαίσιο, προβάλλεται ως επιτακτική η ανάγκη της "αλλαγής νοοτροπίας" σε όλα τα επίπεδα. Ένα από τα επίπεδα αυτά, είναι και οι οργανισμοί του δημόσιου τομέα.

Η τοπική αυτοδιοίκηση προκειμένου να πραγματοποιήσει την αποστολή της που είναι να συμβάλει, κατά το μέρος που της αναλογεί, στην κοινωνική δικαιοσύνη, θα πρέπει να μετατραπεί σε οργανισμό μάθησης, με τη μετατροπή των υπηρεσιών που παρέχει, σε σύγχρονες, αξιόπιστες, λειτουργικές και πιο αποτελεσματικές μονάδες, βελτιώνοντας με αυτόν τον τρόπο τη λειτουργία τους προς όφελος του κοινωνικού συνόλου, συμπεριλαμβανομένων των πολίτων με αναπηρία.

**ΠΡΟΤΑΣΕΙΣ ΤΟΥ ΑΝΑΠΗΡΙΚΟΥ ΚΙΝΗΜΑΤΟΣ ΓΙΑ ΜΙΑ ΝΗΣΙΩΤΙΚΗ ΠΟΛΙΤΙΚΗ ΓΙΑ ΟΛΟΥΣ**

* **Συνεργασία με το αναπηρικό κίνημα** σε κεντρικό επίπεδο για την προώθηση της μη διάκρισης και της προσβασιμότητας στα άτομα με αναπηρίαως βάσης σχεδιασμού της εθνικής πολιτικής για τη ναυτιλία και τις νησιωτικές περιοχές στο πλαίσιο της Σύμβασης των Ηνωμένων Εθνών για τα Δικαιώματα των Ατόμων με Αναπηρία.
* **Ανάπτυξη εθνικής νησιωτικής πολιτικής για πολίτες με αναπηρία** με στόχο τη βελτίωση των συνθηκών ζωής τους και τη διάχυση της διάστασης της αναπηρίας στις πολιτικές για την ανάπτυξη της νησιωτικής οικονομίας.
* **Αναθεώρηση της τιμολογιακής πολιτικής των εισιτηρίων των ατόμων με αναπηρία και των συνοδών τους.** Με δεδομένη τη δεινή οικονομική κατάσταση των πολιτών με αναπηρία στις σημερινές συνθήκες οικονομικής κρίσης και το δυσβάστακτο πλέον κόστος διαβίωσης λόγω αναπηρίας που δυσχεραίνουν ιδιαίτερα τους κατοίκους των νησιών κατά τις μετακινήσεις τους από / προς την ηπειρωτική χώρα και ιδιαίτερα αυτούς που για λόγους υγείας υποχρεούνται σε τακτικές μετακινήσεις, απαιτείται η επέκταση της χορήγησης της έκπτωσης σε ποσοστό 50% στις τιμές των εισιτηρίων των πλοίων για τους επιβάτες με αναπηρία, τα οχήματα και τους συνοδούς αυτών που χρήζουν ανάγκης συνοδού, σε όλα τα άτομα με αναπηρία με ποσοστό αναπηρίας 67% και άνω. Ειδικότερα δε για τα άτομα με αναπηρία που είναι μόνιμοι κάτοικοι των νησιών να επεκταθεί σε όλα τα άτομα με αναπηρία με ποσοστό αναπηρίας 50% και άνω.
* **Διασφάλιση της προσβασιμότητας των λιμενικών υποδομών,** υποδομών πλοίων και του τομέα ναυτιλίας εν γένει.
* **Δράσεις ενημέρωσης / εκπαίδευσης όλων των εμπλεκόμενων στη νησιωτική πολιτική** (στελέχη Υπουργείου, πράκτορες, στελέχη ναυτιλιακών εταιρειών, ναυτικοί κ.λπ.) ώστε να σταματήσει η παραγωγή νέων εμποδίων κατά την ανάπτυξη νέων πολιτικών, δράσεων και προγραμμάτων.